[Video] Haweloses kan in dié trok badDie vragmotor van buite (Foto: Bored Panda) Jake Austin van St. Louis, in die Amerikaanse deelstaat Missouri, gee nuwe betekenis aan die uitdrukking naasteliefde. Dié filantroop het onlangs ŉ tweedehandse vragmotor gekoop en in ŉ mobiele badkamer vir haweloses omskep. Dié badkamer is toegerus met twee storte, twee wasbakke, skoonmaakmiddels en skoon handdoeke en word “Shower to the people” genoem. Austin het die vragmotor op Craigslist, ŉ wêreldwye lys met geklassifiseerde advertensies, vir $5 000 (ongeveer R71 700) gekoop, nadat hy met die idee vorendag gekom het. Water vir die badkamer word verskaf deur brandkrane en word verwarm met ŉ eksterne kragopwekker. Austin sê dié gebaar het veel meer as met net higiëne te doen. “Goeie higiëne bevorder gesondheid en bied hoop, herstel en waardigheid aan diegene wat dit verloor het,” het hy verduidelik. Besoek die “Shower to the people” Facebook-blad. Bron: Bored Panda